**VERSENYSZABÁLYZAT**

**az „Egyetemi Proof of Concept” programhoz**

1. **Pályázók köre**

A PoC programhoz azok az egyetemi jogviszonnyal rendelkező kutatók/oktatók/hallgatók, illetve az általuk vezetett csapatok nyújthatják be a pályázatot, akik az egyetemen végzett kutatás-fejlesztési tevékenységük keretében már előre mutató eredményeket értek el, valamint olyan új, ígéretes kutatás-fejlesztési ötlettel bírnak, aminek a megvalósításához, a piaci lehetőségek és technológiai működőképesség bizonyításához – és ezáltal a további fejlesztéshez szükséges külső források bevonásához vagy a közvetlen piaci hasznosításhoz – áthidaló támogatásra és mentorálásra van szükségük. Minden pályázói csapatnak l**egalább egy nappali tagozatos** óbudai egyetemi hallgató is tagja kell, legyen. Egy pályázó maximum 2 pályázatban vehet részt.

1. **A pályázat leadásának menete**

A pályázati adatlap az [alábbi linken](https://innovacio.uni-obuda.hu/wp-content/uploads/2025/04/Proof_of_Concept_Palyazati_adatlap_OE_2025.pptx) található, ezt szükséges kitöltés után e-mailben elküldeni az [innovacio@uni-obuda.hu](mailto:innovacio@irob.uni-obuda.hu) címre.

Az adatlap leadásának kötelező formátuma: pdf.

*Az elkészítéshez bővebb magyarázatért érdemes elolvasni* [*Guy Kawasaki The Art of the Start című könyvét*](https://guykawasaki.com/books/the-art-of-the-start/) *vagy a rövid leírást, ami* [*itt*](https://guykawasaki.com/the-only-10-slides-you-need-in-your-pitch/) *található.*

**A Pályázati űrlapok benyújtása 2025. május 15. 23:59-ig** történik.

1. **Támogatás módja, feltételek**

A PoC program két ütemben valósul meg. A 2024/25 II. félév során először egy előválogató kerül lebonyolításra, ahol a nyertes pályázók az anyagi segítség mellett aktív szakmai mentorálást is kapnak az Egyetem PoC szakértőitől 2 hónapig. Ezt követően a nyertesek bemutatják az elért eredményeiket, röviden szóban és írásban beszámolnak az eddigi támogatás felhasználásáról. A Bizottság ez alapján kiválasztja a legjobb projekteket, melyek megkaphatják az újabb támogatást és mentorálást. A második fordulóban támogatott projektek megvalósítói a támogatási időszak végén szintén szóban és írásban beszámolnak az elvégzett munkájukról.

Jelen program keretében Támogatottak egyéni szerződés alapján a projektre fordítható juttatásban részesülnek, amelynek felhasználása a pályázatban benyújtott projektterv szerint kell, hogy történjen.

A támogatott pályázók a projekt 1. ütemének végén rövid szakmai beszámolót, a 2. ütemének lezárását követő naptári hónapban részletes szakmai és pénzügyi beszámolót nyújtanak be az [innovacio@uni-obuda.hu](mailto:innovacio@uni-obuda.hu) e-mail címre, amelyben bemutatják az elvégzett feladatokat, a támogatás felhasználását, az elért eredményeket.

**SZAKMAI és PÉNZÜGYI támogatás a nyerteseknek:**

* maximum 1 millió forintos támogatás
* mentorálás
* üzletfejlesztés
* iparjogvédelmi tanácsadás
* szellemi tulajdon védelmi költségek átvállalása
* a feltalálók részére bér
* szolgáltatások kifizetése
* prototípus előállításához szükséges anyagköltséget és komplex mechatronikai elemek külső terveztetését, bérgyártatása
* A pályázat keretei között az egyetem támogathatja cég létrehozását, amibe az **egyetem befektethet**, részesedést vásárolhat. Az egyetem meghatározott **részesedést kap** a támogatásával létrejött vállalkozásokban - minden egyes projekt esetén egyedi megállapodás keretében.

1. **Értékelés és döntéshozatal**

* A Pályázatokat a pályázati határidő benyújtását követő 4 napon belül bírálja el a PoC Bizottság. A Bizottság előzetesen megvizsgálja a benyújtott pályázat formai megfelelőségét:
* amennyiben a benyújtott Pályázati űrlap formai szempontból megfelelő, elektronikus levélben tájékoztatja erről a pályázót;
* amennyiben a benyújtott Pályázati űrlap hiányosan került kitöltésre, vagy nem tartalmazza a tartalmi értékeléshez szükséges információkat, elektronikusan (e-mailben) hiánypótlásra hívja fel a pályázót. A hiánypótlás benyújtásának határideje 5 nap, ezt követően benyújtott hiánypótlás nem vehető figyelembe az értékelés során;
* azok a pályázatok, amelyek nem az V. pontban megjelölt benyújtási határidőn belül kerülnek benyújtásra, formai szempontból a hiánypótlást követően sem megfelelőek, vagy a hiánypótlási felszólítást nem teljesítették és emiatt nem felelnek meg a formai követelményeknek, elutasításra kerülnek;
* a tájékoztatás kiküldésének a hiánypótlás benyújtását, illetve a hiánypótlási határidő lejártát követő 3 munkanapon belül kell megtörténnie.

A formailag megfelelő pályázatokról a Bizottság tagjai szakmai értékelést készítenek, amelyben szöveges indoklással alátámasztott pontszámokat rendelnek az egyes pályázatokhoz. A Bizottság kérheti a pályázó személyes (online) meghallgatását vagy személyes videó beküldését. A Bizottság írásban/elektronikus levélben tájékoztatja a támogató/elutasító döntésről a pályázókat.

1. **A támogatás folyósítása**

A kiválasztott projektek támogatása egyedi ütemben és megállapodás alapján kerül folyósításra.

1. **Támogatási feltételek**

Jelen program keretében azon projektek támogathatók, amelyek megfelelnek az alábbi feltételeknek:

1. a projektet megalapozó ötlet/eredmény a mindenkor hatályos [Szellemitulajdon-kezelési Szabályzat](https://uni-obuda.hu/wp-content/uploads/2021/10/Az_Obudai_Egyetem_Szellemitulajdon_Kezelesi_Szabalyzata_2022._szeptember_27..pdf) szerinti szellemi alkotásnak minősül, és még nem került üzleti hasznosításra;
2. a pályázó az adatlap benyújtásával elfogadja, hogy az Óbudai Egyetem [Szellemitulajdon-kezelési Szabályzat](https://uni-obuda.hu/wp-content/uploads/2021/10/Az_Obudai_Egyetem_Szellemitulajdon_Kezelesi_Szabalyzata_2022._szeptember_27..pdf)a rá vonatkozik. A szabályzat a hallgatókra is vonatkozik annak az 1§ (1) f. pontja alapján.
3. a projekt állami/piaci fejlesztési/üzletfejlesztési források bevonására alkalmas, vagy a piacon közvetlenül hasznosítható eredmény létrehozására irányul;
4. alapkutatási, alkalmazott kutatási projektekre nem nyújtható támogatás;
5. a pályázó vállalja, hogy a projektet a Támogató által kijelölt üzleti mentor bevonásával valósítja meg;
6. a támogatás megítélésének nem feltétele, hogy a projekt keretében iparjogvédelmi oltalmi bejelentés történjen.

Az Adatkezelési Tájékoztató [itt](https://uni-obuda.hu/wp-content/uploads/2022/02/adatkezelesi_tajekoztato.pdf) érhető el.

Kérdés esetén forduljanak bizalommal az Innovációs Irodához ([innovacio@uni-obuda.hu](mailto:innovacio@uni-obuda.hu)).

Honlap: <https://innovacio.uni-obuda.hu>